 நாத்திகன் அப்படியாயின் மூலப்பிரகிருதியாகிய மாயையினாலும் பரமாணுக்களினாலும் இவ்வுலகம் காரியப்பட மாட்டாதா? சற்றே விவரமாகச் சொல்லவேண்டும். ஆத்திகன் மாயையும், பரமாணுக்களும் அறிவில்லாத சடமாகையால் அறிவுடையவனாலே அல்லாமல், அவைகளால் உலகம் காரியப்பட மாட்டாது என்பது நிச்சயம். நாத்திகன் ஆனால் அறிவுடைய சீவர்களால் (சீவர்/ஜீவர்-உயிர்கள்) உலகம் உண்டாகலாமே, அதற்கென்ன தடை? ஆத்திகன் ஒரு தேரைச் செய்வதற்குப் பற்பல வேலைக்காரர் வேண்டியிருப்பினும் ரதாசாரியனாகிய ஒருவனாலேயே அந்த ரதம் உண்டாகிறதினாலும், உலகத்தை உண்டாக்குகையாகிய காரியம் மிகவும் பெரிய காரியமாகையாலும், அச்சீவர்களிடத்தில் கிஞ்சிஞ்ஞத்துவம் (கிஞ்சிஞ்ஞித்துவம்=சிற்றறிவுடைமை) முதலிய தோஷம் உண்டாகியிருக்கையாலும், அச் சீவர்களால் உலகம் காரியப்பட மாட்டாது. ஆகையால், பிரபஞ்சத்திற்குச் சர்வஞ்ஞனாகிய ஈசுவரன் ஒருவனே கர்த்தாவாகின்றான் என்பது நிச்சயம் என அறியக்கடவாய். மேலும் சூரியனால் அன்றி, மலர்கின்ற மலரவும், குவிகின்றவை குவியவும், உருகின்றவை உருகவும், இறுகுகின்றவை இறுகவும் கூடுமோ? கூடாதே; அதுபோல, அகில லோகங்களுக்கும் தாமே காரணமாகித் தமக்கொரு காரணமும் இல்லாது விளங்கிய கடவுளாலன்றி, எல்லா உயிர்களும் அபிவிர்த்திப்பதற்கு உபயுக்தமாக மழைபெய்யும் பருவத்திற் பெய்யவும், வெயில்காயும் பருவத்திற் காயவும், காற்று வீசும் பருவத்திற் வீசவும், பொழுதுவிடியும் பருவத்தில் விடியவும், அஸ்தமிக்கும் பருவத்தில் அஸ்தமிக்கவும் கூடுமோ? ஏரி, குளம் முதலானவைகளை மனிதர்கள் உண்டாக்குகின்றார்களே; அளவிடப்படாத அகலமும், நீளமும், ஆழமும் உடைய கடலை அவர்கள் உண்டாக்க முடியுமா? அதை யார்உண்டாக்கினார்கள்? ஏரி முதலானவைகளுக்குக் கரை யிருக்கின்றதே, கடலுக்குக் கரையுண்டா? அது எப்படித் தடைப்பட்டிருக்கின்றது? ஏரி முதலானவைகள் வற்றிப்போகின்றனவே, கடல் ஏன் வற்றவில்லை? சாமானியமாகிய ஓரேரி உடைந்தால், அநேக கிராமங்கள் முழுகிப் போகின்றனவே, பெரிய கடல் பொங்கிவந்தால் உலகம் நிலை நிற்குமா? அதை அப்படிவராமல் தடுக்கின்றவர்களார்? ஒரு காலத்தில்காற்று விசையா வீசினால் குன்றுகள், கோபுரங்கள், கோட்டைகள், கொத்தளங்களெல்லாம் நிர்த்தூளியாக அண்ட பிண்டமுங் கலங்குகின்றனவே; அது பின்னும் உக்கிரமாய் வீசுமானால் எது எப்படி யாகாது? சித்திரை வைகாசி மாதங்களில் சூரியனுடைய கிரணத்தின் வெப்பம் சிறிது அதிகப்படுவதினால், அநேக கிருக கிராமங்கள் வெந்துநீறாய்ப் போகின்றனவே; அந்து அந்த மிதத்திற்குச் சிறிது மேற்படுமானால், எவராலே சகிக்கக் கூடும்? அவைகளை அவ்வாறு அதிக்கிரமிக்க வொட்டாமல் அடக்குகின்றவர்கார்? மழைக்கு அதிவிருஷ்டி, அநாவிருஷ்டி என்று இரண்டு தோஷமுண்டு. அவைகளில் அதிவிருஷ்டி- அதிக மழை; அநாவிருஷ்டி-மழையின்மை; அதிகமழை பெய்தால் உலகம் நாசமாய்ப் போம்; மழையில்லாவிட்டாலும் பயன்படாது. அப்படிப்பட்ட தோஷம் சம்பவியாமல் சம விருஷ்டியாய் மழை பெய்விக்கின்றதார்? “.... மாரி வறப்பிற் றருவாரு மில்லை யதனைச் சிறப்பிற் றணிப்பாரு மில்லை.” -என நாலடி நானூ¶ற்றில் (¶நாலடி நானூறு- நாலடியார்)</small>முனிவர♥ருங்(♥முனிவரர்=முனிவர்கள், இங்குச் சமணமுனிவர்களைக் குறித்தது) கூறினார்.